Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 233/14/2202	Galanta, 29.5.2014
EEČ : 2-17-168-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako matka maloletého dieťaťa XXXXX, nar. XXXXX, bytom XXXXX, XXXXX u starých rodičov XXXXX, nar. XXXXX a XXXXX, nar. XXXXX, ktorým bolo maloleté dieťa zverené súdom do osobnej starostlivosti, hoci jej v zmysle Zákona o rodine č. 36/2005 vyplýva povinnosť vyživovať svoje maloleté nezaopatrené dieťa a k tomu bola zaviazaná rozsudkom Okresného súdu v XXXXX vedeného pod č. k. XXXXX zo dňa 22.05.2007, ktorý nadobudol právoplatnosť a vykonateľnosť dňa 11.06.2007, ktorým rozhodnutím súd zaviazal matku maloletého dieťaťa prispievať na výživu sumou vo výške 33,19,-€ mesačne počnúc právoplatnosťou rozsudku, ktoré výživné je splatné vždy do 15 - teho dňa toho ktorého mesiaca vopred k rukám starých rodičov maloletého dieťaťa, svoju vyživovaciu si v mieste bydliska a všade tam, kde sa zdržiava neplní riadne od obdobia mesiaca máj roku 2013 až do mesiaca máj 2014, čím tak vznikol dlh na zameškanom výživnom vo výške 228, 90 Eur,  

lebo zanikla trestnosť činu

Odôvodnenie:
Uznesením povereného príslušníka Obvodného oddelenia Policajného zboru XXXXX sp. zn. ORP - XXXXX zo dňa 11.3.2014 bolo podľa § § 206 ods. 1 Tr. por. vznesené obvinenie XXXXX pre prečin zanedbania povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

	Počas vyšetrovania boli vo veci vypočutí: svedkyňa - poškodená XXXXX a obvinená XXXXX.  

	Obvinená XXXXX vo svojej výpovedi uviedla, že je pravdou, že na svoje dieťa XXXXX neplatila výživné tak, ako je to jej kladené za vinu uznesením o vznesení obvinenia. 

	Dňa 22.5.2014 predložila poštové poukážky, ktorými preukázala zaplatenie sumy 371,38 Eur poškodenej XXXXX od 17.3.2014 do 21.5.2014, čím uhradila zameškané výživné v plnom rozsahu. 

 	Z výsluchu svedkyne - poškodenej XXXXX vyplýva, že neplatenie výživného obvinenou nemalo na maloletého XXXXX trvalo nepriaznivé následky.  
               
	Doklad resp. fotokópie poštových poukážok za obdobie od 17.3.2014 do 21.5.2014 o zaplatení dlžnej sumy v celkovej výške 371,38 Eur sú súčasťou  vyšetrovacieho spisu. (č.l. 48).   

	Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  

	Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

	Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
	Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 ods. 1 písm. a) Trestného zákona, podľa ktorého trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinená XXXXX uhradila dlh na výživnom, pričom dočasné neplnenie vyživovacej povinnosti nemalo na XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor